Air Namibia

Air Namibia was die vlagdraer en nasionale lugredery van Namibië. Dit is in 1947 gestig as "South West Air Transport" (SWAT) deur die Suid-Afrikaanse regering, wat namens die VN na die Tweede Wêreldoorlog 'n mandaat oor Namibië (Suidwes-Afrika) verkry het. In 1959 is die naam verander na Suidwes Lugdiens na 'n samesmelting met Oryx Aviation. Ná Namibië se onafhanklikwording in 1990 is die redery herdoop na Namib Air. Ná nog 'n herorganisasie in 1991 en die verkryging van 40% deur SA Airlink is die huidige naam Air Namibia in gebruik geneem.

Die lugredery het in April 2017 by die Amerikaanse Departement van Vervoer toestemming verkry om na die Verenigde State te vlieg. In Maart het die lugredery 'n hersertifiseringsaansoek deur die Internasionale Burgerlugvaartorganisasie voltooi ('n ouditproses wat in 2013 begin is), wat die lugredery in staat gestel het om na enige EU-lidstaat te vlieg.

Finansiële probleme 
Vanaf 8 Julie 2020 het die Vervoerkommissie van Namibië die redery se geskeduleerde lugdienslisensie opgeskort, met verwysing na finansiële en veiligheidskwessies. Die lugredery ontvang in Oktober 2020 kennis van die Belgiese prokureur Anicet Baum, van die maatskappy Challengeair, wat beweer dat Air Namibia insolvent is en nie in staat is om sy skuld aan Challengeair terug te betaal nie.

Op 11 Februarie 2021 het die Namibiese regering die onmiddellike ontbinding en likwidasie van Air Namibia aangekondig, weens oorweldigende skuld en jare se finansiële afhanklikheid van die staat. Ten tyde van sluiting het die lugredery nege vliegtuie bedryf en ongeveer 600 personeellede in diens gehad.

Dienste 
Air Namibia het geskeduleerde vlugte aangebied na:

Binneland
 Lüderitz, Katima Mulilo, Ondangwa, Oranjemund, Rundu, Walvisbaai, Windhoek, Windhoek-Eros

Buiteland
Accra, Durban, Kaapstad, Frankfurt am Main, Gaborone, Harare, Johannesburg, Lagos, Luanda, Lusaka, Victoria-waterval.

Vloot 
Die vloot van Air Namibia vir internasionale bestemmings het in Desember 2019 bestaan uit:
2x Airbus A330-200
4x Airbus A319-100
4x Embraer ERJ-135

Verwysings 

Namibiese lugrederye